《海陵夜作》
宋代·吕本中

夜长夜长天复霜，海陵城中今夜长。夜长夜长冬向晚，寒阶无人看月满。

路长家远来信稀，水阔山深归梦短。堂上书生头已白，朔方健儿十年客。

想渠当此夜长时，抚剑虽长酒杯窄。明妃爱惜汉宫衣，乌孙公主终不归。

戚姬去视鸿鹄举，更为君王作楚舞。当此夜长谁送迎，此月还如今夜明。

夜长夜短公莫厌，寒即重裘热须簟。夜长夜短公莫忧，多忧多厌公白头。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。